पत्र जारी कर लिखा- मंत्री दिल्ली में थे लेकिन बिहार के लिए रवाना बताया गया
Flase Information Case; All India Trinamool Congress (TMC) Accuses Rural Development Minister Giriraj Singh. ऑल इंडिया तृणमूल कांग्रेस ने ग्रामीण विकास मंत्री गिरिराज सिंह पर धोखे में रखने का आरोप लगाया है। इसे लेकर TMC ने एक पत्र भी जारी किया है।
ऑल इंडिया तृणमूल कांग्रेस ने शुक्रवार को केंद्रीय ग्रामीण विकास मंत्री गिरिराज सिंह पर धोखे में रखने का आरोप लगाया है। इसे लेकर TMC ने एक पत्र भी जारी किया। पत्र में TMC ने लिखा, पार्टी का प्रतिनिधिमंडल जब उनसे मिलने उनके कार्यालय गया तब उन्हें गलत जानकारी दी गई। उनके पर्सनल सेक्रेटरी ने उन्हें बताया कि वो बिहार के लिए निकल चुके हैं, जबकि वो दिल्ली में ही थे।
बता दें कि तृणमूल कांग्रेस के सांसदों के एक डेलिगेशन ने बुधवार 5 अप्रैल को केंद्रीय मंत्री से मुलाकात करने की कोशिश की थी। वे मनरेगा सहित केंद्र सरकार की योजनाओं के तहत बकाया राशि जारी करने की मांग को लेकर कार्यालय पहुंचे थे लेकिन मंत्री से मुलाकात नहीं हो पाई। ऐसे में उन्होंने मंत्रालय में मौजूद अधिकारियों को अपनी मांगों का ज्ञापन दिया था।
पढ़िए चिट्ठी में TMC ने क्या लिखा है…
हम आपके मंत्रालय के तरफ से दिए गए धोखे को गंभीरता से ले रहे हैं। हमें गलत जानकारी दी गई है। हमें यह बताया गया कि आप दिल्ली में नहीं हैं, पटना के लिए निकल चुके हैं और एक हफ्ते बाद लौटेंगे। जबकि आज सुबह ये पता चला कि आप दिल्ली छोड़कर नहीं गए थे। हमारे लोकसभा के सांसदों ने आपको संसद में देखा और आपसे इस मुद्दे पर बात भी की।
मंत्री के कार्यालय से इस तरह की गलत जानकारी दिए जाना अनैतिक है। हम उन लोगों के अधिकारों के लिए लड़ रहे हैं जो बंगाल में अपने अधिकारों से वंचित हैं। हम आपके सहयोग की अपेक्षा करते हैं।
हम यह जानना चाहते हैं कि हम आपसे कब मिल सकते हैं।
इस चिट्ठी को AITC लोकसभा के संसदीय दल के नेता सुदीप बंदोपाध्याय और AITC राज्यसभा के संसदीय दल के नेता डेरेक ओ ब्रायन ने भेजा है।
सुदीप बंदोपाध्याय के साथ ये नेता पहुंचे थे मंत्रालय
लोकसभा सदस्य सुदीप बंदोपाध्याय के नेतृत्व में 5 अप्रैल को तृणमूल कांग्रेस के राष्ट्रीय महासचिव अभिषेक बनर्जी, सांसद मोहुआ मोइत्रा और डोला सेन सहित कुछ अन्य नेता मंत्रालय पहुंचे थे।